Boerevolk | minderheidsverslag
Foto: Pieter Bruwer se gedigte: https://www.facebook.com/105602099564678/posts/1186153381509539/
Dit is al lank bekend dat die Gelofte van 9 tot 16 Desember 1838 wat by meeste Geloftefeeste voorgelees word, foutief is. Nogtans word dit nie reggestel nie en jaar na jaar word die foutiewe Gelofte herhaal.
Daar is ses verskillende weergawes van die Gelofte en hulle verskil van mekaar. Daarom moet ons vasstel wat die verskille is en watter weergawe die korrekte een is.
J.G. (Jan) Bantjes was die klerk van die Volksraad in Natal en is gesekondeer om Hoofkommandant A.W.J. Pretorius se amptelike sekretaris te wees. Hy het 'n joernaal in die vorm van 'n dagboek gehou van 27 November tot 27 Desember 1838. Hy was 'n lid van die Wenkommando en 'n eerstehandse getuie van wat gebeur en gesê is. Sy joernaal is op 14 Junie 1839 in De Zuid-Afrikaan gepubliseer soos in die Gelofte onderneem is. Sy weergawe is die oudste en is op 9 Desember 1838, die eerste dag waarop die Gelofte afgelê is, opgeteken.
A.W.J. (Andries) Pretorius was die Hoofkommandant van die ekspedisie, bekend as die Wenkommando, en doen op 22 Desember 1838 verslag aan die Volksraad. Sy verslag, met die bewoording van die Gelofte word in De Zuid-Afrikaan op 15 Februarie 1839 gepubliseer. Dit stem ooreen met Bantjes se weergawe.
S.A. (Sarel) Cilliers was ook teenwoordig by Bloedrivier. Hy was een van die drie kapelane. Sy herinneringe word omstreeks 1870/1871 (meer as dertig jaar later en kort voor sy dood) deur ds. W.S. Van Rijneveld opgeteken. Die oorspronklike dokument het weggeraak, maar H.J. Hofstede het 'n kopie bekom. Cilliers se weergawe is sedert 1891 op Geloftefeeste gebruik en het die tradisie geskep dat Geloftedag "as 'n Sabbatdag" gevier moet word.
H.J. Hofstede publiseer in 1876 sy boek "Geschiedenis van den Oranje-Vrijstaat". Sy boek bevat 'n kopie van Cilliers se weergawe. Hofstede het sy weergawe opgestel vir gebruik deur gemeentes op grond van Cilliers se weergawe..
G.B.A. Gerdener publiseer in 1919 'n biografie oor Sarel Cilliers: "Sarel Cilliers Die Vader van Dingaansdag". Hierin verskyn Gerdener se gerekonstrueerde weergawe van die Gelofte.
W.E.G. Louw se verwerkte vertaling van die Gelofte word in 1962 aan die Uitvoerende Raad van die F.A.K. verskaf. Hierdie weergawe verskyn ook op 'n muurpaneel in die Voortrekker-Gedenkkerk in Pietermaritzburg. Hierdie weergawe is deur die F.A.K. uitgegee en versprei. Dit is 'n vertaling van Gerdener se Nederlandse weergawe.
Die weergawes van Hofstede, Gerdener en Louw het ontstaan uit die Cilliers-weergawe. As Cilliers en Bantjes se weergawes vergelyk word, kan gesien word hoe groot die verskil werklik is.
Jan Bantjes se joernaal: "dat hy aan den Almagtigen eene gelofte doen wilde (indien allen wel wilden),—"om zoo de Heere ons de overwinning geven mogt, een Huis tot zynes Grooten Naams gedachtenis te stichten, alwaar het Hem zal behagen"— en dat zy ook moesten afsmeken, de hulp en bystand van God, om deze gelofte zeker te kunnen volbrengen, en dat wy den dag der overwinning, in een boek zullen aantekenen, om dezelve bekend te maken, zelfs aan onze laatste nageslachten, op dat het ter Eere van God gevierd mag worden."
Sarel Cilliers se herinnering: "Mijne Broeders en mede-landgenoten, hier staan wij thans, op eene Ogenblik voor een Heilige God, van Hemel en aarde, om een belofte aan hem te beloven, als hij met zijne bescherming, met ons zal wezen, en onze vijand in onze handen, zal geven dat wij hem overwinnen, dat wij die dag, en de datum, elk jaar als een verjaarsdag, en een dankdag, zoo als een Sabbath, en zijne eere, dienen zal, doorbrengen en dat wij het ook aan onzen kinderen zal zeggen, dat zij met ons er in moeten deelen, tot gedachtenis, ook voor ons opkomende geslagten, en als iemand is die er onder bezwaard bevind, dat die dan van deze plaats, weg moeten gaan, Want de eere van zijn naam, daardoor zal verheerlijk worden, dat de roem en eer van overwinning, aan hem zal worden gegeven, Ik zeide ook verder, dat wij in de gebed zamen moeten deelen, die tot den troon van Zijne Genade zal worden opgezonden, en zoo voor, en ik bereyde mijne handen, na de Hemel uit, in naam van ons allen"
Cilliers se herinnerings is (meer as 30 jaar later) foutief op 'n paar punte. Die eerste is die invoeging van: "dat wij die dag, en de datum, elk jaar als een verjaarsdag, en een dankdag, zoo als een Sabbath, en zijne eere, dienen zal, doorbrengen".
Hofstede voeg die volgende by Cilliers: "een tempel ter zijne eer stichten zoude, waar het Hem zoude behagen," Dit word dan herhaal deur Gerdener en Louw. Louw se weergawe stel dit so: "dat ons 'n huis tot Sy eer sal oprig waar dit Hom behaag". Die oorspronklike weergawe van Bantjes lui soos volg: "een Huis tot zynes Grooten Naams gedachtenis te stichten, alwaar het Hem zal behagen". Die oorspronklike gebruik "huis" nie "tempel" nie (dus ook nie kerk nie). Die oorspronklike onderneem om 'n huis te "stig" en nie die "oprig" van 'n huis nie. Die oorspronklike bedoeling was iets anders as om 'n gebou op te rig.
Die derde fout is dat Bantjes se: "in een boek zullen aantekenen, om dezelve bekend te maken" weggelaat word by die latere weergawes. Bantjes se Joernaal is gepubliseer en is die "boek" waarvan melding gemaak word. Dit bevestig dat sy weergawe die outentieke weergawe is.
'n Verwante kwessie is watter persoon die bewoording van die Gelofte gedoen het. Een bron meen dit was Eerwaarde Erasmus Smit want hy was die Natalse Voortrekkers se predikant. Die probleem is dat hy nie 'n lid van die kommando was nie. Hy was nie teenwoordig nie.
Gerdener se boek "Sarel Cilliers. Die vader van Dingaansdag" (1919 en 1925) noem Cilliers die geestelik-godsdienstige profeet van die Groot Trek. Cilliers was 'n ouderling en lekeprediker wat een van die drie kapelane van die Wenkommando was. Hy was blykbaar welsprekend en kon moontlik die Gelofte voorgelees het. Sy rol word dikwels oorskat by Geloftefeeste. Daar word beweer dat hy die bewoording van die Gelofte opgestel het en dat hy die "held van Bloedrivier" was. Gerdener het skynbaar 'n groot heldeverering vir Cilliers gehad.
Jan Bantjes se joernaal van Sondag 9 Desember 1838 stel die gebeure soos volg: "Des Zondags morgens, vóordat de godsdienst begon, liet de Hoofd-Kommandant degenen die de godsdienst zouden verrigten, by malkander komen, en verzocht hen, met de gemeente te spreken, dat zy allen volyverig in geest en in waarheid, tot God mogten bidden, om Zyne hulp en bystand, in het slaan tegen de vyand; dat hy aan de Almagtigen 'n gelofte doen wilde" En dan verder: "De heeren Cilliers, Landman en Joubert, waren opgeruimd in het gemoed, om zulks te horen; zy onderhielden hunne gemeentens hierover en verkregen hunne algemene toestemming."
Die gedagte aan 'n Gelofte en die bewoording daarvan moet aan Hoofkommandant Pretorius toegeskryf word. Hy het op voorafgaande dae aan al sy offisiere gemeld dat hulle nie sonder die hulp van God sal oorwin nie en almal aangespoor tot gebed en Christelike gedrag.
Wat nou? Is die presiese woorde van die Gelofte belangrik of nie? Is die presiese nakoming van die Gelofte belangrik of nie? Wanneer gaan die huis gestig word of hoef dit nie gedoen te word nie?
Koning Dawid het 'n huis gestig, koning Salomo het 'n tempel opgerig. Daar is 'n groot verskil.
Die volgende studiestuk bevat verdere inligting: Die outentieke weergawe van die Bloedrivier Gelofte (1838), deur P.R. Swanepoel en P.C. Groenenstein (26 Augustus 2011)
SPESIALE AANBIEDING: GRATIS E-BOEKE
Bestel enige van die boeke aan die regterkant by buitepos@minderheidsverslag.co.za. Kies tussen PDF of EPUB.
Skrywer Wilco LabuschagneGepubliseer op 11 Februarie 2021 11 Februarie 2021 Kategorieë Geskiedenis, VolkskundeSleutelwoord Bloedrivier, Boerevolk, Gelofte, GeskiedenisLewer kommentaar op SES!!! weergawes van die Bloedrivier Gelofte
Die nuwe normaal is abnormaal
Een gevolg van ouer word, is dat jy meer dinge het om met mekaar te vergelyk. Jy kan dinge van vroeër vergelyk met dinge van vandag. Nee, ek praat nie van "die goeie ou dae" nie. Ek praat ook nie van al die nuwe tegnologie van vandag nie. Ek praat van hoe mense hulle vandag gedra teenoor wat voorheen as goeie gedrag beskou is.
Neem as voorbeeld die Profumo affair in Engeland. Die minister van verdediging is betrap in 'n onbehoorlike seksuele verhouding en dit het selfs die Eerste Minister se kop laat rol. Die affair se gevolge was nie omdat dit 'n sosiale skandaal was of omdat die publiek dit afgekeur het nie. Die ophef was eerste in die media en het daarvandaan na die publiek versprei. Profumo het 'n verantwoordelike pos beklee wat direk Brittanje se veiligheid in gedrang gebring het. My vraag is: indien so-iets vandag sou gebeur, sal dit dieselfde gevolge hê? Of meet ons leiers vandag met ander maatstawwe?
Indien die president van 'n land gereeld leuens vertel, sal hy sy pos verloor of sal geen haan daarna kraai nie? Kan dit verskoon word deur te sê dit is politieke retoriek en normaal? Redelik onlangs was daar 'n video van 'n Amerikaanse minister van buitelandse sake en ander hooggeplaastes wat hulle verlustig het in beeldmateriaal van die grusame verkragting en moord op 'n buitelandse leier. Hierdie klaarblyklike sadisme by leiers het min aandag gekry. Net die opposisie het daarvan gepraat, die hoofstroommedia het dit verswyg. Die publiek is grootliks onbewus van die kaliber mense wat vandag hulle leiers is.
Jonger mense weet nie van die kommunisme wat in die Soviet Unie en Oos-Europa toegepas is nie. Dit was nie met instemming van die meerderheid mense ingestel nie, dit was op hulle afgedwing. Daar was geheime polisie wat op die publiek gespioeneer het. Die Bybel was 'n verbode boek wat gekonfiskeer en verbrand is. Bybels moes ingesmokkel word. Net kerke wat deur die staat goedgekeur is, was wettiglik oop. Baie Christene het in die geheim bymekaarkom. Hardnekkige Christene is na tronke, arbeidskolonies of psigiatriese hospitale gestuur. Dit word vertel hoedat iemand wat 'n yskas nodig gehad het, eers toestemming moes kry om een te bestel. Dan moes die persoon twee jaar wag voor sy nuwe yskas afgelewer kon word. Hierdie dinge word nie meer vertel nie. Vandag is daar mense wat weer so 'n stelsel wil afdwing.
Ons sien ook die afgelope ruk foto's en video's van witmense wat swartmense se voete was en voor hulle kniel. Blykbaar vra hulle die swartmense se vergifnis vir hulle "White Privilege". Rassisme is die beweerde misdaad wat alle witmense pleeg. Die optogte, die onvermoë om te debatteer, die doodskree van opponente en ander absurde gedrag en kleredrag laat mens vra: wat is fout met die mense? Nogtans is daar 'n groot aantal mense wat hulle so gedra en die media sorg dat ons daarvan weet. Dit is veronderstel om goed en aanvaarbaar te wees. Die hele spektakel is irrasioneel.
Dit is nie al wat irrasioneel is nie. Tans het ons die Covid-19 pandemie. Dit word ernstiger en gevaarliker voorgestel as wat dit werklik is. Iemand het onlangs 'n berekening geplaas wat aandui dat die aantal sterftes wêreldwyd 0.003% van die bevolking is. Dit is nie eers 0.01% nie (nie eers 1 uit 10,000 nie). Dit is statisties 'n onbeduidende getal sterftes. Nogtans het die regering dit goedgevind om hulle eie land se ekonomie te verwoes ter wille van iets wat onbeduidend is. Alles hieromtrent is irrasioneel en het, sover ek weet, nog nooit voorheen gebeur nie.
Wat het die mensdom ingevaar? Dit wat C.S. Lewis genoem het "The Law of Human Nature" word nou omvergewerp en mense pas nie meer oeroue menslike gedrag toe nie. Waardes wat die mensdom vir duisende jare gehandhaaf het, word nou verwerp. Hoe maak mens sin hiervan? Is daar 'n soort geestesongesteldheid wat die mensdom oorval het? 'n Siekte wat psigiatries behandel moet word?
As ek so kyk na foto's en video's van hoe mense hulle deesdae gedra, laat dit my dink aan flieks waar 'n slymerige en grusame alien in 'n mens se liggaam ingevaar het. Of iemand wat 'n zombie word, of so iets. Waar 'n normale mens dan 'n monster word. Fantasie wat waar word.
Wat beskou jy as 'n alien? As jy die Bybel lees, mag jy dalk demone as aliens beskou. Hulle is nie van die aarde nie, is nie mense nie, is nie liggaamlik nie. Is daar vandag 'n buitengewone toename in demoniese besetenheid? Dit sal heelwat van die vreemde gedrag wat ons waarneem, verklaar.
Daar word deesdae gepraat van die "nuwe normaal". Die "nuwe normaal" is nie soos die vorige "normaal" nie. Dit is irrasioneel, dit is gekheid, dit is abnormaal.
Aan die regterkant hiervan is besonderhede oor my e-boeke. Indien u belangstel om een of meer daarvan te lees, kan u 'n e-pos stuur aan buitepos@minderheidsverslag.co.za en ek stuur vir u 'n gratis boek. Spesifiseer asseblief net of u dit in PDF of EPUB formaat wil hê.
Skrywer Wilco LabuschagneGepubliseer op 24 Junie 2020 Kategorieë WaardesSleutelwoord Boerevolk, Bybel, Christen, LewenswyseLewer kommentaar op Die nuwe normaal is abnormaal
Sonder lojaliteit is jy niks
Veronderstel 'n getroude man wat nie ander (gewillige) vrouens kan uitlos nie. Ooglopend pleeg hy owerspel. Tog is daar 'n dieperliggende probleem: hy is dislojaal aan sy vrou en gesin.
Iemand kan op ander gebiede ook dislojaal wees. Aan sy werkgewer, aan sy land, aan 'n saak, ensomeer. Dislojaliteit is troubreuk, hy verbreek die vertroue wat in hom gestel word. Die vertroue wat in hom gestel word kan wees op grond van 'n onderneming wat hy gegee het, dit kan wees dat hy 'n belofte gemaak het, dit kan ook wees dat dit ongeskrewe gedrag is wat van almal verwag word.
Tydens die Anglo-Boereoorlog het sommige burgers van die Boererepublieke dit goedgevind om Hensoppers en Joiners te word. Hulle was ontrou aan hulle land en volk. Daar kan geen verskoning vir hulle wees nie. Ideologiese verskille of ontevredenheid met die regering is nie aanvaarbaar om jou eie land in 'n oorlog te verraai nie. Soos ek verstaan het meeste van hulle dit vir eie gewin gedoen, hulle is deur die Britse magte beloon. Ander het dit uit afguns teen hulle meer suksesvolle volksgenote gedoen. Hulle het onheil oor hulle volksgenote, familie en bure gebring vir eie bevrediging.
Vandag het ons ook allerlei lede van ons volk wat vyandig teen hulle eie mense is. Hulle mag beweer dat hulle nie teen die volk is nie, maar dat hulle 'n politieke siening het wat van ander verskil, dat hulle teen verkeerde dinge by die volk is, dat hulle slegs geregtigheid nastreef. Dit is net hulle wat dit so sien.
NP van Wyk het gepraat van "lojale verset". Meeste kommentaar daarop handel oor die noodsaak tot verset. Min kommentaar handel oor die noodsaak tot lojaliteit.
Verset teen jou eie volk se owerheid of elite mag nodig wees, maar dan is dit 'n interne saak tussen jou en hulle. Jy verset jou teen hulle, maar nie teen jou volk nie. Jy gee om vir jou eie mense al is hulle in jou oë verkeerd. 'n Tiener wat teen sy ouderwetse ouers rebelleer, moet nog steeds sy ouers beskerm teen gevare en bedreigings. As hy hulle lief het.
Lojaliteit beteken dat jy nie vyandig teenoor jou eie mense sal wees nie, jy sal hulle nie kwaad aandoen nie, jy sal by hulle staan in nood, jy sal hulle verdedig teen buitestaanders. Om dit nie te doen nie, beteken jy kan nie vertrou word nie. Jy is 'n persoon van swak karakter.
Lojaliteit is 'n waarde, dit is iets innerlik, dit sê wat se soort mens jy is.
My boeke verskyn aan die regterkant as bladsye. Dit kan gratis bekom word deur 'n epos te stuur aan: buitepos@minderheidsverslag.co.za. Noem of u dit in PDF of EPUB formaat wil hê.
Skrywer Wilco LabuschagneGepubliseer op 5 Junie 2020 Kategorieë WaardesSleutelwoord Afrikaner, Boerevolk, Christen, LewenswyseLewer kommentaar op Sonder lojaliteit is jy niks
Die Storie van ons volk: 'n leser se kommentaar
Ek het die onderstaande kommentaar op my boek "Die Storie van ons Volk" ontvang.
Baie dankie vir "Die Storie van ons Volk". Ek het dit baie geniet en baie insiggewend gevind. Ek kan sien dat dit ook baie navorsing behels het om al die feite reg te kry. Ek wens regtig jy kan dit gepubliseer kry om ook balans aan die geskiedenis te gee. Daar is soveel linkse en wêreldse sieninge oral beskikbaar dat dit moeilik is vir enigeen om 'n gebalanseerde mening oor ons geskiedenis te kan verkry.
Die boek is duidelik uit 'n godsdienstige en regse oogpunt geskryf. Iemand soos ek (wat sedert 1969 regs was), kan maklik met die boek identifiseer. Ek het na die "Nee"' stem van 1992 uit die politiek uit onttrek omdat ek blanke politiek as irrelevant beskou. Selfs vandag vind ek dit vreemd dat goeie vriende my skeef aankyk as ek sê dat ek HNP was. Dit is asof hulle nie kan glo dat iemand wat 'n bietjie verstand het, polities so kon dink nie. Dit is ook steeds duidelik dat die destydse "elite" wel daarin geslaag het om die ware siening van "regse" mense verdag te maak en die Nasionale Party se propaganda heelhuids te kon insluk sonder om dit te bevraagteken. Vandag is almal egter bewus van die gevolge van hulle keuses van destyds.
Polities is hierdie boek nie maklik vir Jan Alleman aanvaarbaar nie. Pasop vir kafferboom (bl37) wat tans taboe is.
Verder is ek nie seker dat ek met die oplossing van die boek saamstem nie. Dit sal verseker 'n ideale oplossing wees, maar ek dink dit is baie moeilik haalbaar. Die kleurlinge het 'n rukkie gelede dieselfde pad gestap en het niks bereik nie. Dit is staatkundig korrek, maar om in die praktyk te bewerkstellig, baie moeilik (vergelyk bv. die Baske in Spanje wat al jare lank veg). Ons beskik nie naasteby oor 'n sterk leier om die voortou te neem nie. (Terloops, in ons volksgeskiedenis het Shepstone die ZAR met 25 polisiemanne ingeneem en 3 jaar later is Brittanje by Majuba verslaan en is onafhanklikheid weer verkry)
Vir my lyk dit of AfriForum en Solidariteit tans 'n werkbare oplossing het wat redelike wye steun geniet. Al hulle optrede is nie alles reg nie, maar hulle het al baie suksesse behaal in hulle stryd om vir spesifiek die Afrikaner in die bresse te tree. Ek dink hulle kan daarin slaag om groot steun uit Afrikaner geledere te verkry.
Tans kry ek die gevoel dat ons as Afrikaners in 'n "bubble" leef'. Suid Afrika is duidelik nou onder ANC bewind 'n Derde Wêreld land. Tog lewe ons in 'n Eerste Wêreld land as ek na myself en bv. my seuns kyk. In Pretoria is my kleinkinders in top skole wat steeds puik onderrig gee en hoë geestelike en morele waardes toepas en handhaaf. Dit skep 'n kunsmatige atmosfeer wat ek nie weet of dit volhoubaar is nie.
Ek het baie van jou boek gehou en dit verteenwoordig beslis my siening. Ek het probeer om kritiek te lewer en vir jou terugvoer te gee.
Ek sal graag jou ander boek van die Dagboek van Luit van Vuuren ook wil lees. Laat weet vir my hoe ek dit onder oë kan kry.
Belangstellendes kan die boek gratis bekom deur dit aan te vra by: buitepos@minderheidsverslag.co.za. Spesifiseer of die pdf of epub weergawe verkies word.
Skrywer Wilco LabuschagneGepubliseer op 13 Februarie 2020 Kategorieë BoekeSleutelwoord Afrikaner, Boerevolk, Christen, VolkskundeLewer kommentaar op Die Storie van ons volk: 'n leser se kommentaar
Die verborge oorlog
Daar is 'n omvattende aanslag teen die Blankes in Suid-Afrika. Teen die Boere en Setlaars, nie teen die meelopers nie.
'n Gewone oorlog is waar volke of lande teen mekaar veg met tenks, missiele, ensovoorts. Hulle weermagte is in 'n stryd teen mekaar gewikkel. Tans is ons nie in so 'n oorlog betrokke nie. Die aanslag teen ons is anders en vind op vier fronte plaas: daar is 'n fisieke aanslag, daar is 'n kulturele aanslag, daar is 'n ekonomiese aanslag en daar is 'n geestelike aanslag. Hoe ons ons hierteen moet verdedig is 'n tameletjie.
Die fisieke aanslag teen ons is nie 'n amptelik verklaarde oorlog nie. Dit word ontken dat daar teen die Blankes 'n oorlog gevoer word. Die tipe oorlog wat gevoer word is 'n terroriste oorlog en het al die kenmerke van terrorisme. Die doel is om deur terreur vrees en onderdanigheid by ons volk te kweek. Dit moet nie as 'n oorlog herkenbaar wees nie en die hele volk moet geïntimideer word. Die barbaarse plaas- en dorpsmoorde is deel daarvan. Die aanvallers is nie vooraf bekend nie, dit kan enige iemand wees. Die teikens is ook nie vooraf bekend nie, die slagoffers is ook nie vooraf bekend nie. Daar is geen moontlikheid om die terroriste te beveg nie, hulle kan nie met 'n teenoffensief aangeval word nie. Ten beste kan verbeterde veiligheidsmaatreëls dit verminder, maar nie verhinder nie. Die opset is tans dat die staat beweer dit is "gewone misdaad" en dat die polisie (met bittermin sukses) dit moet hanteer.
Alhoewel dit nie tans direk teen ons gemik is nie, is daar ook die gewelddadige onluste met brandstigting en plundery. Hoe lank gaan dit duur voordat dit spesifiek teen Blankes gerig gaan word? Ons moet ons vir so 'n moontlikheid voorberei.
Dan is daar dorps- en straatname wat verander word. Standbeelde van volkshelde word beskadig en moet verwyder word. Daar is pogings om al ons volksimbole uit te wis: die Unievlag, die Stem en die Springbokembleem. Dan is daar ook die aanslag teen Afrikaans en alles wat Afrikaans is. Ons voorgeslagte het met opoffering Afrikaanse universiteite gebou, nou is dit afgebreek en moet 'n nuwe Afrikaanse universiteit weer gebou word. Eintlik is daar 'n hele klomp goed wat ons tot stand gebring het, wat vernietig is en weer gebou moet word. Die doel van hierdie aanslag is om ons kultuur te vernietig. Van ons kultuurgoed word reeds nie meer erken as ons kultuurskeppinge nie, dit word aan ander mense toegeskryf.
Die staat diskrimineer teen Blankes deur Regstellende Aksie en die BBBEE beleid wat afgedwing word. Binnekort word onteiening van bates sonder vergoeding ook toegepas. Die eerste slagoffers is die eienaars van landbougrond, daarna kry die eienaars van ander bates 'n beurt. Die propaganda is dat Blankes baie ryk geword het uit die verdrukking van Bantoes en die diefstal van grond. Daarmee saam is daar die verskynsel van Blanke plakkerskampe en Blanke armoede.
Ons volkskultuur is ook deur ons Christelike godsdiens gevorm. Die staat wil wette, wat in stryd met ons godsdiens is, op ons afdwing. Die keuse waarvoor ons gestel word, is: moet ons God gehoorsaam of moet ons die mens gehoorsaam? Dieselfde keuse as wat ons voorgeslagte ook moes maak. Hulle het gekies om God te gehoorsaam en was bereid om die prys daarvoor te betaal.
Die oorlog teen ons is omvattend. Die vyand is nie net die gewelddadige massas nie, dit is ook die staat en die staatsorgane. Hulle word bygestaan deur die hoofstroommedia en van ons eie verloopte kerke, joernaliste en akademici. Die belangrikste wapen wat teen ons gebruik word is die leuen.
Ons jongmense word blootgestel aan die leuen in die skole en universiteite. Soek jy inligting op die internet oor "Apartheid", kry jy net een weergawe. Dinge wat jy self gesien en beleef het, kan jy nêrens vind nie.
Een groot leuen is "Apartheid". Die Blankes wou nooit oor die ander bevolkingsgroepe regeer nie, dit was 'n ongeluk van die geskiedenis dat Suid-Afrika in 1910 ontstaan het as 'n multikulturele staat. Effektief het die Blankes 'n "voogdyskap" oor die ander bevolkingsgroepe geërf. Die Blankes se vlak van beskawing was heel anders as die van veral die Bantoes. Hierdie probleem met voogde wees vir die Nie-blankes was 'n groot probleem en daar is gesoek na 'n morele en regverdige oplossing vir die saak. Dit het tot die totstandkoming van die beleid van Afsonderlike Ontwikkeling (die amptelike naam) gelei. Daarmee het die Blankes verantwoordelikheid geneem vir die onontwikkelde Bantoe volke. Dit was nie hulle wetlike plig om verantwoordelikheid vir die Bantoes te neem nie, hulle het dit as 'n daad van naasteliefde gedoen. Die beleid se grootste probleem was die aanwas van die Bantoebevolking – daar kon nie voorgebly word met die voorsiening van werkgeleenthede, huisvesting, onderwys en mediese sorg nie. Die Bantoes het uit hulle tradisionele woongebiede verhuis na Blanke gebiede toe op soek na 'n beter lewe as wat hulle tradisionele leiers aan hulle kon bied. Die Blanke belastingbetalers kon net soveel bekostig. Die beleid het nie ontstaan uit die begeerte om te onderdruk nie, dit het ontstaan uit die begeerte om op te hef.
Die beleid was so suksesvol dat die Suid-Afrikaanse Bantoes 'n beter lewenstandaard gehad het as in enige ander Afrikaland. Daar was bankies gereserveer vir Blankes en bankies gereserveer vir Nie-blankes. Nie-Blankes het 'n bankie gehad om op te sit, hulle hoef nie op die grond te gesit het nie. Daar was skole vir Blankes en skole vir Nie-Blankes. Die destydse regering het met hoofsaaklik Blanke belastingbetalers se geld skole vir Nie-Blankes gebou. Nie-Blankes was nie ongeletterd gelaat sodat hulle op hulle plek kon bly nie. Dieselfde het gegeld vir universiteite, hospitale en nog meer. Die leuen oor "Apartheid" is dat die motief daaragter voorgestel word asof Blankes net Bantoes wou onderdruk. Spandeer jy soveel geld en moeite om gelyke geriewe daar te stel en om nywerhede naby tradisionele woongebiede op te rig as jy iemand wil onderdruk?
Dit was hoofsaaklik kommuniste wat "Apartheid" wou gebruik om die Bantoe meerderheid te monster vir hulle saak. Daarin was hulle suksesvol en het met die hulp van ander kommuniste en kommunistiese lande 'n terreur veldtog teen die Blanke staat begin. Talle burgerlikes (Blank en Nie-Blank) het gesterf of is vermink deur terreurdade. In later jare het enkele regeringsamptenare, in die bevegting van terrorisme, hulle skuldig gemaak aan wandade. Die oorgrote meerderheid Blankes (ook die staatsamptenare) was nie bewus daarvan nie en sou dit nie goedgekeur het nie.
Die beskuldiging van "rassisme" is nog een van die leuens. Dat daar verskille is tussen individue, volke en rasse is vanselfsprekend. In Suid-Afrika word "rassisme" vandag gesien as rassehaat. Die leuen wat oor en oor herhaal word, is dat Blankes die Nie-Blankes (veral die Bantoes) haat. Hoekom sou 'n suksesvolle Blanke 'n onsuksesvolle Bantoe haat? Daar was ook nog nooit 'n siening by die deursnee Blankes dat hulle wil of moet heers oor Nie-Blankes nie.
Ons weet wie die vader van die leuen is. Dit maak van hierdie aanslag teen ons 'n geestelike oorlog. Efesiërs 6:10-12: Wees daarom, my broers, versterk in ons Meester en in die grootheid van Sy krag. Trek al die wapenrusting van God aan sodat julle in staat is om staande te kan bly teen die strategieë van die teëstander, want julle geveg is nie teen vlees en bloed nie, maar teen die heersers, teen die outoriteite, teen die heersers van hierdie wêreld van duisternis en teen bose geeste onder die hemel. (PWL-vertaling)
Wat is die doel met al hierdie aanslae teen ons? Die hoofstroommedia ontken dat daar so 'n aanslag teen ons is. Party beweer dat hierdie aanslae 'n "samesweringsteorie" is van Blanke regses. Ander weer sê dat Blankes dit verdien weens hulle misdade teen die Bantoes.
Skrywer Wilco LabuschagneGepubliseer op 3 Oktober 2019 3 Oktober 2019 Kategorieë AktueelSleutelwoord Afrikaner, Boerevolk, Christen, GeskiedenisLewer kommentaar op Die verborge oorlog
Die invloed van Protestantisme op ons volk
Daar is hoofsaaklik drie groot vertakkinge in die Christelike geloof: die Ortodokse siening, die Rooms-Katolieke siening en die Protestantse siening.
Ons stamouers was die nageslag van die oorspronklike wegbrekers uit die Rooms-Katolieke Kerk. Ons stamouers het groot geword as Protestante en hulle nageslag ook so opgevoed. Die een geslag het die volgende geslag, tot betreklik onlangs toe, ook so opgevoed. Die Protestantisme is so geheel en al deel van ons volksaard dat ons nie onsself kan verstaan of beskryf daarsonder nie. Protestantisme het nie net ons geloof bepaal nie, dit het ook 'n invloed op ons kultuur uitgeoefen.
Daar was nog nooit net een Protestantse kerk nie, daar was nog altyd verskillende strominge binne die Protestantisme. Van die strominge wat by ons voorkom is die Gereformeerde, Baptistiese, en Pinkster strominge. Ten opsigte van kerkregering kan ons onderskei tussen die Presbiteriaanse, die Kongregasionalistiese en die Episkopaalse vorms. Die Anabaptisme (Wederdopers) het glad nie by ons voorgekom of invloed uitgeoefen nie.
As daar dan soveel verskille tussen Protestante bestaan, wat het hulle dan in gemeen? Die Protestantse leiers het oorspronklik nie bedoel om 'n nuwe kerk te stig nie, hulle wou die Rooms-Katolieke Kerk van binne af hervorm. Dit het gelei tot konflik tussen hulle en die Rooms-Katolieke Kerk, dit weer het gelei tot vervolging en godsdiensoorloë. Protestante se een gemeenskaplike ooreenkoms is hulle teenstand teen die Roomse kerk. Ondermeer het hulle nie die oppergesag van die Pous erken nie, hulle het nie die verering van Moeder Maria en kerklike heiliges erken nie, hulle het slegs twee sakramente (die doop en nagmaal) as Bybels korrek erken en hulle het nie met die Roomse kerkregering saamgestem nie.
Dit wat alle Protestante onderskryf word saamgevat in vyf Latynse uitsprake, naamlik Sola Christus, Sola Scriptura, Sola Fide, Sola Gratia en Soli Deo Gloria. Hierdie vyf uitsprake is die kernbeginsels van die Protestantisme.
Met Sola Christus word bevestig dat Jesus Christus die enigste middelaar tussen God en mens is. Daarmee verwerp hulle die Roomse sienings ten opsigte van die Pous as Christus se verteenwoordiger, die belangrikheid van kerklike tradisies en kerklike heiliges.
Sola Scriptura is die standpunt dat slegs die Heilige Skrif as gesaghebbend erken word. Sola Scriptura bevat vier belangrike leerstellings: dat die onderrig van die Heilige Skrif noodsaaklik is, dat die Heilige Skrif voldoende is, dat alles in die Heilige Skrif korrek is en dat gelowiges self die Heilige Skrif kan lees en met die hulp van die Heilige Gees kan verstaan. Die Rooms-Katolieke Kerk se siening was dat slegs sekere persone, die ingewydes, 'n spesiale status het om die Heilige Skrif te kan interpreteer. Leke kon nie. Hulle het ook geglo dat idees wat baie oud is die Heilige Skrif verklaar. Verder het die Roomse kerk boeke in hulle Bybel ingesluit wat Protestante nie as Goddelik geïnspireerd erken het nie.
Sola fide beteken dat die mens slegs deur geloof in Jesus Christus gered kan word. Daar is geen ander manier nie. Hulle het die Roomse stelsel van goeie werke, boetedoening, kwytskelding deur priesters en die vagevuur verwerp.
Met Sola gratia word gesê dat verlossing slegs deur genade geskied. Verlossing kan nie verdien word nie en goeie werke het geen invloed op verlossing nie.
Die uitspraak Soli Deo Gloria beteken dat aan God al die eer toekom vir die redding van mense. Verlossing word slegs deur Sy wil en handelinge bewerk. Dit sluit in die gawe van geloof. Mense, soos die Pous en die kerklike heiliges is nie eer waardig nie.
Die Protestantse lewensuitkyk het die huwelik en gesin, opvoeding, geesteswetenskap en natuurwetenskap, die sosiale en politieke orde, die ekonomie en die kunste ten goede beïnvloed. Protestante se kultuur het grootliks bygedra tot die ontwikkeling van die Westerse Beskawing.
Omdat hulle mense aangemoedig het om self die Heilige Skrif te lees, het Protestante onderwys op alle vlakke bevorder deur skole en universiteite te stig. Die Protestantse konsep van God en mens het gelowiges toegelaat om al hul Godgegewe fakulteite en talente te gebruik, hulle kon God se skepping verken en verantwoordelik gebruik. Gelowiges is aangemoedig om hardwerkend te wees. Daar word gepraat van die spesifieke werksetiek wat by Protestante voorkom. Die Protestantse morele kode het die luukse afgekeur en spaarsamigheid en verstandigheid aangemoedig. Gevolglik het vakmanne, nyweraars en ander sakelui die grootste deel van hulle winste herbelê in beter gereedskap, beter masjinerie, beter produksiemetodes en beter lone vir hulle werkers. Wetenskaplike navorsing is gestimuleer en verskeie baanbreker uitvindings was deur Protestante gedoen. Dit was Protestante wat die republikeinse ideaal ontwikkel en ondersteun het. Hulle het die konsep van 'n staatskerk verwerp en geglo daar moet skeiding tussen kerk en staat wees. Protestante was vervolg weens hulle geloof en was voorstanders van godsdiensvryheid. Protestante het ook hospitale, tehuise en ander instellings gestig. Prominente komponiste, skilders en skrywers kon uitstaande werk lewer danksy hulle Protestantse agtergrond.
Dit is ons erfenis en het ons volk gevorm. Dit verhoed nie iemand wat nie 'n Protestant is om deel van ons volk te wees nie, solank hy aanvaar dat die res van sy volksgenote wel Protestante is. Hy is dus 'n uitsondering en moet homself sonder kritiek daarby neerlê. Dit beteken ook dat hy die volk se erfenis sal respekteer en nie sal probeer aftakel nie.
Ons moet ons erfenis in stand hou en dit oorlewer aan ons nageslag. Dit moet onthou word dat die Gelofte deur Protestante afgelê is.
Skrywer Wilco LabuschagneGepubliseer op 27 Augustus 2019 Kategorieë VolkskundeSleutelwoord Afrikaner, Boerevolk, Christen, Etnologie, Europese herkoms, Gelofte, VolkskundeLewer kommentaar op Die invloed van Protestantisme op ons volk
Ons latere stamouers
Illustrasie: Duitse Setlaarsmonument, Wikipedia
Sedert 1652, toe van Riebeeck aan die Kaap geland het, tot en met die Groot Trek, was die blanke bevolking aan die Kaap van Goeie Hoop hoofsaaklik Nederlanders, Nederduitsers, Franse Hugenote en 1820-Setlaars. Daar was ook enkelinge en gesinne uit ander Europese lande wat hulle ook hier kom vestig het. Ondermeer uit Portugal, Swede en Oostenryk. Uit hulle het daar ook Boerefamilies ontstaan.
Na die Groot Trek het daar nog nuwe bloed bygekom. Daar is doelbewuste pogings deur die Britse kolonies en die Boererepublieke aangewend om nog blankes uit Europa in Suidelike Afrika te vestig. Daar was ook individue en gesinne wat hierheen gekom en wat nie deel was van die groter groepe nie. Met die ontdekking van minerale het nog blankes van oraloor gekom as fortuinsoekers op veral die diamant- en goudvelde.
Na die Anglo-Boereoorlog het sommige van die Britse soldate agterbly en hulle permanent hier gevestig. Gedurende die tydperk 1910 tot 1961, die tydperk van die Unie van Suid-Afrika, het nog individue en gesinne hulle hier kom vestig.
Nadat Europese lande sedert 1960 hulle Afrika-kolonies prys gegee het, was daar burgeroorloë in hierdie lande en moes van die blankes, wat geslagte lank daar gewoon het, vir hulle lewens vlug. Talle vlugtelinge het na Suid-Afrika gekom, veral vanaf Britse en Portugese kolonies. Tydens die Koue Oorlog was daar ook vlugtelinge uit kommunistiese Oos-Europa wat ook hier 'n veilige hawe gevind het.
Britse setlaars tussen die Groot Trek en die Anglo-Boereoorlog
In die jare na die 1820 setlaars na die Kaap gekom het, was daar nog Britse immigrante wat hulle in Suidelike Afrika kom vestig het.
Tussen 1825 en 1845 was daar geen aanmoediging en hulp vir Britte om na Suidelike Afrika te kom nie. Nogtans het meer as 5 000 op eie koste gekom. Tussen 1847 en 1866 het 11 000 Britse immigrante met hulp van die Britse regering en privaat beleggers hulle in die Kaap en Natal gevestig. Pogings om hierdie mense in die landbou te plaas, het misluk en hulle het later in die stede 'n heenkome gevind.
In 1857 het 1 000 arm jong ongetroude Ierse vroue met staatshulp na Suidelike Afrika gekom om huisbediendes te wees. Ander skemas het die immigrasie van vroue bevorder om as sendelinge en onderwyseresse te werk.
Tussen 1873 en 1883 het meer as 22 000 Britte met immigrasieskemas na Suidelike Afrika gekom. Van hulle was kunshandwerkers, ambagsmanne, spoorwegwerkers, mynwerkers en ongeskoolde werkers. In 1891 was daar 188 000 mense wat in Brittanje gebore is.
In Suidelike Afrika het 'n nuwe klasse onderskeid tussen die Britsgebore bevolking ontstaan. Die mynbase en senior bestuurders het 'n elite gevorm.
Duitse setlaars tussen die Groot Trek en die Anglo-Boereoorlog
In 1857 is 2 000 Duitse Setlaars in Brits-Kaffraria gevestig om 'n buffer teen die Xhosas te wees. Uiteindelik het omtrent 4 000 Duitsers hulle in die Oos-Kaap gevestig. Hulle is deur die Britse regering ondersteun. Hierdie groep staan bekend as "die Eerste Golf" van Duitse setlaars.
In 1877 – 1878 is die "Tweede Golf" Duitse setlaars deur 'n immigrasieprojek op die Kaapse Vlakte gevestig. Nog 'n groep het in 1883 opgedaag. Hulle was groenteboere. Die meeste was arm kleinboere en ambagsmanne uit Noord-Duitsland.
Die Natal Cotton Company het in Duitsland geskikte immigrante verkry om in Natal met katoen te boer. In 1848 arriveer 35 gesinne en vestig hulle in wat vandag Westville en New Germany is. Die katoenboerdery het misluk en hulle gaan toe oor na groente en suikerriet. Later het 'n groep van hulle weggetrek en in New Hanover gaan woon.
Die Hermannsburg Sendinggenootskap het 'n sendingstasie op die grens tussen Natal en Zoeloeland gestig. Saam met sendelinge stuur die genootskap ook koloniste wat by sendingstasies sou help. Die meeste van hulle is Platduitsers. 'n Hele klomp Afrikaanse vanne is van hulle afkomstig.
In 1853 het die ZAR die Morawiese sendinggenootskap versoek om sendelinge te stuur om onder die Tswanas te werk. In 1857 is die Hermannsburg Genootskap gevra om die Londense Genootskap se ontruimde stasies oor te neem.
In 1882 het 'n klein groepie Noorse setlaars hulle in Natal gevestig.
Immigrante na die Anglo-Boereoorlog
Tussen 1946 en 1961 het 115 000 Britse burgers hulle in Suid-Afrika gevestig.
Reeds in 1958 het die Viljoen-kommissie bevind dat die ekonomiese groeikoors van daardie tyd net volgehou sal kan word as 25 000 geskoolde immigrante per jaar gewerf kan word. Die Nasionale Party regering het 'n organisasie gestig met die doel om immigrasie te bevorder. In 1961 is 'n skema geloods wat finansiële bystand gegee het aan geskoolde immigrante uit Europa.
Tussen 1964 en 1972 was die jaarlikse ekonomiese groei tussen 6 en 8 persent. Gekwalifiseerde persone uit Europa was noodsaaklik. Die jaarlikse aantal Immigrante het van minder as 10 000 in 1960 toegeneem tot 48 000 in 1966.
Amper die helfte van die blanke bevolkingsaanwas tussen 1961 en 1977 was as gevolg van immigrasie.
Blankes in Namibië
In 1884 het Duitsland die gebied wat vandag Namibië genoem word, gekoloniseer as Duits-Wes Afrika. Die nuwe kolonie het immigrante uit Duitsland gelok. Die meeste Afrikaanssprekende blankes is afstammelinge van die Dorslandtrekkers. Die Dorslandtrek was 'n reeks trekke uit Transvaal na Angola en Duits-Wes wat tussen 1874 en 1927 plaasgevind het. Die Portugese bevolking was vlugtelinge uit Angola.
Skrywer Wilco LabuschagneGepubliseer op 9 Augustus 2019 Kategorieë VolkskundeSleutelwoord Afrikaner, Boerevolk, Europese herkoms, Familiegeskiedenis, Genealogie, VolkskundeLewer kommentaar op Ons latere stamouers
Volkslied of Nasionale lied
Die woord "volkslied" verwys gewoonlik na wat in Engels 'n "folk song" genoem word. Verder word die woord ook gebruik om die patriotiese lied van 'n volk of land te beskryf. 'n Volkslied is die patriotiese lied van 'n volk of 'n land wat gesing word om 'n eie identiteit te bevestig.
Die Volkslied het gewild geword met die opkoms van nasiestate in die 19de en 20ste eeue. 'n Nasiestaat is waar 'n sekere volk 'n eie grondgebied het en 'n eie regering het wat oor daardie gebied regeer, met ander woorde 'n volkstaat. Talle Europese lande was nasiestate, sommige is nog steeds. Wanneer 'n land nie 'n nasiestaat is nie, het hy streng gesproke nie 'n Volkslied nie maar 'n Nasionale Lied.
Groot Brittanje se Nasionale Lied is "God save the King / Queen", maar Wallis se Volkslied is "Land of our Fathers". Ons het dus die verskynsel by multikulturele state dat die staat se amptelike lied verskil van die patriotiese lied wat deur een van die minderheidsgroepe gesing word.
Die Republiek van die Oranje-Vrystaat was die eerste land in Suidelike Afrika om 'n eie Volkslied in gebruik te neem. Dit was van 1854 tot 1902 in gebruik en die lirieke was geskryf deur HAL Hamelberg en die musiek was gekomponeer deur WFG Nicolai. Die eerste vers is:
Heft, Burgers, 't lied der vrijheid aan
En zingt ons eigen volksbestaan!
Van vreemde banden vrij,
Bekleedt ons klein gemenebest,
Op orde, wet en recht gevest,
Rang in der Staten rij.
Die Zuid-Afrikaansche Republiek het 'n eie Volkslied gehad van 1875 tot 1902. Dit was geskryf deur Catharina van Rees en staan bekend as: "Kent gij dat volk". Die eerste vers, in Afrikaans, is:
Ken jy die Volk vol heldemoed
en tog so lank verkneg
Hy het geoffer goed en bloed
vir Vryheid en vir reg
Kom burgers! laat die vlae wapper
Ons lyding is verby
Roem in die sege van onse dapp'res
'n Vrye volk is ons!
'n Vrye volk, 'n Vrye volk
'n Vrye, Vrye volk is ons!
Albei liedere spreek van volk en vryheid.
Die Unie van Suid-Afrika het in 1910 ontstaan as 'n Britse kolonie onder die Britse vlag en met die Nasionale Lied "God save the King / Queen", CJ Langenhoven het in 1918 die eerste drie verse van "Die Stem" gedig. In 1921 het ML de Villiers die gedig getoonset. Die Hertzog-regering het hierdie lied gekies om met die vlaghysing van die nuwe Unievlag (Die Ou Suid-Afrikaanse vlag) gesing te word. Dit was in 1928. In 1931 het die FAK begin met die hou van "Volksliedvergaderings" en ook 'n wedstryd uitgeskryf. Die keurkomitee het eenparig "Die Stem" aanbeveel. In 1938 het die parlement besluit dat "Die Stem" en "God save the king" albei by formele geleenthede gespeel sal word. In 1952 is 'n Engelse vertaling van "Die Stem" goedgekeur. In 1957 het die parlement "Die Stem" tot enigste amptelike lied van Suid-Afrika aanvaar. Dit is in 1996 vervang met die huidige Suid-Afrikaanse Nasionale Lied ("Nkosi Sikelel Afrika").
Die eerste vers van "Die Stem" is:
Deur ons ver verlate vlaktes
Skynbaar spreek die lied van 'n land en nie van 'n volk nie.
Is "Die Stem" 'n Volkslied of is dit 'n Nasionale Lied? Is dit die lied van die Blanke bevolking of was dit die lied van die staat voor 1994? 'n Groot gedeelte van ons volk het geen ander patriotiese lied geken nie. Tydens die Bosoorlog was dit die lied wat gesing is deur alle Suid-Afrikaanse troepe. Baie lede van ons volk beskou "Die Stem" as ons eie Volkslied. Daar word steeds 'n gevoel van patriotisme opgewek deur die sing van "Die Stem" en die vertoon van die Ou Suid-Afrikaanse vlag.
Skrywer Wilco LabuschagneGepubliseer op 28 Julie 2019 Kategorieë VolkskundeSleutelwoord Afrikaner, Boerevolk, Etnologie, Geskiedenis, VolkskundeLewer kommentaar op Volkslied of Nasionale lied